Herra forseti . Ég minnist ágætra orða núverandi útvarpsstjóra sem sagði : ,, Það blundar í mér svolítið fól . ` ` Ég sé það að í rauninni var hv. þm. að koma hér upp í stól til þess að segja : , Mig langaði alltaf til þess að verða bókmenntagagnrýnandi ` ` , því hann tók ræðu mína fyrir og skipti henni í ýmsa kafla og gaf þeim síðan einkunnir . En hann átti eftir að taka lokakaflann þegar ég var að tala um hann sjálfan . Herra forseti . Ég lýsi því þá hér yfir að ég er á móti æviráðningunni og ég er þeirrar skoðunar að hún eigi að hverfa en ég er þeirrar skoðunar að hún sé partur af réttindum sem opinberir starfsmenn hafa unnið sér í gegnum samninga við ríkið og þeir hafa greitt fyrir þetta . Þeir hafa staðgreitt æviráðninguna . Ef hún er af þeim tekin þá á að greiða þeim til baka það sem þeir hafa greitt fyrir hana . Ég er þeirrar skoðunar að það sé sérstaklega þörf á því að hægt sé að hnika til forstöðumönnum stofnana og æðstu embættismönnum ráðuneytanna en það eru nákvæmlega þeir sem mér sýnast vera grjótfastastir í þessu kerfi sem hv. þm. er greinilega hreykinn af að vera að byggja hér upp . Að því er biðlaunaréttinn varðar þá er ég búinn að lýsa því hvaða skoðun dómstólarnir eða a.m.k . Héraðsdómur Reykjavíkur hefur á honum . Þar er um það að ræða , herra forseti , að maður flyst úr starfi hjá hinu opinbera yfir í hlutafélag sem er alfarið í eigu hins opinbera . ( Gripið fram í : Sama starf . ) Það er sama starf , sama skrifborð , sami sími , sömu laun og sömu áunnin réttindi en hann hefur ekki möguleika til þess að byggja ofan á þessi réttindi . Og hvað segir dómarinn ? ,, Það á að borga honum biðlaun fyrir það . ` ` Með öðrum orðum , ekki deili ég við þennan dómara . Hvað sem mér finnst um biðlaun eða ekki , þá er ég þeirrar skoðunar að þetta sé partur af því sem opinberir starfsmenn hafa unnið sér í samningum við ríkið og það verður að greiða fyrir það . Ég tek ekki gleraugun af hv. þm. Pétri Blöndal og brýt þau án þess að ég þurfi að borga þau .